Egpaar eis na gekaapte motor gestroop wordŉ Egpaar het ŉ siviele eis teen die polisie ingestel nadat hulle motor, wat gekaap was en later teruggekry is, onder polisiebewaking gestroop is. Die Saturday Star berig dat Renee en Conroy Gericke in Januarie vanjaar in Boksburg aan die Oos-Rand van hulle VW Polo gekaap is. Die motor is in Mei vanjaar in Tembisa gevind en na die Van Rhyn Deep-voertuigbeveiligingseenheid in Benoni geneem. Die egpaar het aan die Saturday Star gesê hulle motor is van sy kantspieëltjies, sentrale konsole en rekenaarboks gestroop terwyl dit geskut was. Die Gerickes wil nou hê die polisie moet vir die insleepdiens en die skade aan die motor betaal. “Ons het nie versekering nie en die motor staan nou net en stof opgaar by die huis maar ons betaal steeds daarvoor,” het Renee aan die koerant gesê. “Ons verloor tyd en geld om op en af te ry weens die polisie se nalatigheid.” Brig. Neville Malila, woordvoerder van die polisie, het bevestig dat die Gerickes ŉ siviele eis teen die polisie ingestel het. “Die bewering [dat die motor gestroop is] is onder ons aandag gebring nadat ŉ strafregtelike saak van diefstal aanhangig gemaak is,” het Malila aan die koerant gesê. Hy sê lt.genl. Mzwandile Petros, Gautengse polisiekommissaris, het ŉ interne ondersoek gelas. Niemand is nog in verband met die voorval geïdentifiseer nie.